

**ประกาศเทศบาลตำบลบางสน**

**เรื่อง การป้องกันและลดอุบัติเหตุทางถนน ในช่วงเทศกาลสงกรานต์ ปี ๒๕๕๖**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 ด้วยในช่วงเทศกาลสงกรานต์ ปี 2556 ระหว่างวันที่ 11 - 17 เมษายน 2556 มีวันหยุดราชการติดต่อกันหลายวันประชาชนเดินทางสัญจรโดยใช้รถใช้ถนนเพื่อกลับภูมิลำเนา หรือเดินทางเพื่อไปท่องเที่ยวยังสถานที่ต่าง ๆ เป็นจำนวนมาก ซึ่งก่อให้เกิดความเสี่ยงต่อการเกิดอุบัติเหตุทางถนนสูงกว่าในช่วงเวลาปกติ ประกอบด้วยในช่วงเทศกาลสำคัญๆ ที่ผ่านมาเกิดอุบัติเหตุทางถนนที่สร้างความสูญเสียต่อชีวิต และทรัพย์สินของประชาชนเป็นจำนวนมาก ดังนั้น เพื่อเป็นการป้องกันและลดความสูญเสียจากปัญหาอุบัติเหตุที่อาจเกิดขึ้น จึงขอให้ประชาชนปฏิบัติ ดังนี้

 1.ปฏิบัติตามกฎจราจรอย่างเคร่งครัด เช่น สวมหมวกนิรภัยและคาดเข็มขัดนิรภัยในขณะขับขี่ ไม่ดื่มเครื่องดื่มแอลกอฮอล์ในขณะขับขี่และโดยสารยานพาหนะ ไม่ขับรถเร็วเกินกว่าที่กฎหมายกำหนด ไม่ขับขี่รถย้อนศรและแซงในที่คับขัน ไม่ใช้โทรศัพท์เคลื่อนที่ในขณะขับขี่และไม่ฝ่าฝืนสัญญาณไฟจราจร เป็นต้น

 2.ขอความร่วมมืองดจำหน่ายเครื่องดื่มแอลกอฮอล์บริเวณข้างทางหรือในสถานบริการน้ำมันเชื้อเพลิง และในสถานที่ที่กฎหมายกำหนด รวมถึงการห้ามจำหน่ายให้กับบุคคลที่มีอายุต่ำกว่า 20 ปี และในเวลาห้ามจำหน่าย

 3.ไม่เผาขยะ เศษวัชพืช สิ่งปฏิกูลริมข้างทาง เพื่อสร้างทัศนวิสัยที่ไม่ดีในการเดินทาง และขอให้ดูแลระมัดระวังสัตว์เลี้ยงมิให้ออกมาสู่ท้องถนน

 4.ให้เล่นน้ำสงกรานต์ตามประเพณี ในพื้นที่ที่กำหนด ไม่เล่นสาดน้ำสงกรานต์บนท้องถนน ซึ่งจะทำให้เกิดอุบัติเหตุได้โดยง่าย

 ทั้งนี้ สถานตำรวจภูธรปะทิว จะดำเนินการบังคับใช้กฎหมายอย่างเข้มงวดกวดขันวินัยจราจร ตลอดจนกวดขันจับกุมผู้กระทำผิดตามพระราชบัญญัติจราจรทางบก พ.ศ.2522 อย่างจริงจัง โดยจะเน้นหนักช่วง 7 วันอันตราย ตั้งแต่วันที่ 11 - 17 เมษายน 2556

 เทศบาลตำบลบางสน และสถานีตำรวจภูธรปะทิว ใคร่ขอความร่วมมือจากทุกท่านให้ช่วยสอดส่องดูแลและควบคุมพฤติกรรมของบุคคลในครอบครัว ไม่ให้ขับขี่ยานพาหนะโดยประมาท และขอความร่วมมือจากผู้ใช้รถใช้ถนนให้ปฏิบัติตามกฎหมายอย่างเคร่งครัด เพื่อลดอุบัติเหตุและลดความสูญเสียที่อาจเกิดขึ้น

 จึงประกาศมาเพื่อทราบโดยทั่วกัน

 ประกาศ ณ วันที่ 15 เดือน มีนาคม พ.ศ.2556

 (นายอำนาจ ทองหญีต)

 นายกเทศมนตรีตำบลบางสน